**AZ MTA Agrártudományok Osztályának doktori követelményrendszere**

# Általános követelmények

## Formai követelmények

Formai szempontból a kérelmező abban az esetben felel meg az elvárásoknak, ha

* szakterületén megfelelő számú és színvonalú tudományos közleménye van
* közleményeit megfelelő számban idézik
* részt vesz a tudományos közéletben

Hivatkozásként csak az MTMT aktuális tudományos folyóiratlistáján közölt dolgozatokra érkezett tételeket lehet figyelembe venni, az önhivatkozások kizárásával.

A tudományos bizottságok számításba vehetik (de nem tehetik kötelezővé) a szakterületükön MTA doktora címre pályázók habitus-vizsgálata során azt, hogy a pályázónak vannak-e a gyakorlatban hasznosult eredményei (növény- és állatfajták, szabadalmak, növényfajta-oltalmak, termékek). Az eredmények hasznosulását dokumentálni kell, és a bizottsági habitusvizsgálat során ezt tételesen be kell mutatni. A tudományos bizottságok a hasznosulás eredményességét a szellemi termék sajátosságainak figyelembevételével határozzák meg. A publikációs minimumkövetelmények (ld. 1.3. pont 4. bekezdés).) legfeljebb egyharmada kiváltható a gyakorlatban hasznosult teljesítménnyel az adott tudományos bizottság kellően megalapozott javaslatára.

A tudományos közéletben való részvétel értékelése során figyelembe vehető, hogy a kérelmező

* milyen hazai és nemzetközi tudományos szervezeteknek tagja, tisztségviselője,
* milyen kutatási pályázatokat nyert el,
* hány PhD-hallgatónak volt témavezetője,
* milyen minőségben vett részt hazai és nemzetközi tudományos rendezvényeken, és
* mely folyóiratok szerkesztő bizottságában dolgozik/dolgozott tagként vagy szerkesztőként.

*(A fenti tételek nem mindegykét kötelező teljesíteni!)*

## Tartalmi követelmények

A tartalmi követelmények vizsgálata során értékelni kell a tudományos munkásság eredményességét és a pályázó tudományos felkészültségét.

A tudományos közlemények színvonalának megítélésekor állást kell foglalni annak az öt műnek a tudományos értékéről, amelyet a pályázó megjelölt, és az iratokhoz csatolt (D.Sz., 25. § (6) bekezdés (i) pont).

## Az MTA Agrártudományok Osztálya tudománymetriai minimumkövetelményei

Az Agrártudományok Osztályához benyújtott doktori értekezés és habitusvizsgálati kérelem esetén a kérelmezőnek egyértelműen meg kell jelölnie, mely tudományszakok(ko)n, tudományág(ak)ban, vagy -ágazat(ok)ban folytat tudományos tevékenységet.

Az MTA doktora címre pályázóknál elvárás a sikeres, magas szintű, **eredeti tudományos tevékenység, kutatás**.

Az MTA doktora címre (mezőgazdaság-tudományban) pályázóval szemben követelmény, hogy **kiemelkedő eredményeit az általa megjelölt tudományszak** vezető folyóirataiban (MTMT Q1 és Q2) közölje, s ezekre a publikációkra nemzetközi adatbázisokban (WOS és/vagy Scopus) hivatkozzanak, az önhivatkozások kizárásával.

A CSc- vagy PhD fokozat megszerzését követően az MTA doktora címre pályázónak legyen a szakterületileg illetékes **MTMT Q1 és Q2 folyóiratokban ≥15 megjelent (vagy elfogadott) dolgozata, amelyek közül legalább 7 esetében első, utolsó, és/vagy levelező szerzőnek kell lennie, a társszerzőséggel született publikációkat is beleértve**.

**E dolgozatok között nem szerepelhetnek:**

* az egy nyomtatott oldalnál rövidebb közlemények (pl. *disease notes*),
* a szupplementum kötetekben vagy folyóiratok különszámaiban (*special issues*) megjelent kongresszusi prezentációk (amennyiben ezek nem mentek át a szokásos *peer review* procedúrán)

Az Osztály **kiegészítő közleményként** elismeri az Akadémiai Kiadó által gondozott folyóiratokban és a nagy hagyományú, magyar nyelvű tudományos lapokban (*pl. Agrokémia és Talajtan, Állattenyésztés és Takarmányozás, Magyar Állatorvosok Lapja, Növénytermelés*) megjelent munkákat, sőt – a tudományos bizottságok saját döntésétől függően – elvárás is lehet az ezekben való közlés, de csak a 15, fent említett dolgozaton felül.

A pályázónak legyen **≥300 független WOS/Scopus hivatkozása** a pályázó által megjelölt tudományszaknak megfelelő tudományos közleményeire, s ezen **hivatkozások közül 150** érkezzen olyan dolgozatokra, amelyeket a pályázó első, utolsó vagy levelező szerzőként jegyez.

Tudományos teljesítményként a könyvek is elismerhetők, de ezek nem válthatják ki a PhD fokozat megszerzése után megjelent **15 MTMT Q1 és Q2** eredeti tudományos dolgozatot

Pályázó Scopus szerinti **h-indexe minimum 12 legyen**.

A fenti értékelés természetesen csak **a minimumkövetelmény meghatározását** szolgálja, amit az egyes **tudományos bizottságok felfelé módosíthatnak.**

Ezeket **a minimumkövetelményeket az** **Osztály háromévente megvizsgálja**, és szükség szerint módosítja.

## További információk

Az MTA doktora cím elnyeréséhez megfogalmazott **tézispontok nem lehetnek azonosak sem a saját PhD-értekezés tézispontjaival, sem a pályázó által vezetett PhD-hallgató disszertációjának tézispontjaival.**

Az osztály által elfogadott **minimum-követelményrendszer** az osztályhoz tartozó **valamennyi tudományos bizottságra érvényes**.

**A** **minimumérték teljesítése a doktori pályázat benyújtásának feltétele, de nem jelenti automatikusan a jelölt eljárásra bocsátását.**

A dolgozat terjedelme 80-150 oldal lehet.

A dolgozat magyar nyelven nyújtható be, idegen nyelvű értekezés benyújtása az Osztály jóváhagyásával történhet.

## Követelmények a doktori műre és a tézisekre vonatkozóan

A doktori cím megszerzése iránti kérelemhez olyan doktori művet kell mellékelni, amely önmagában véve is alkalmas a kérelmező eredeti tudományos teljesítményének értékelésére, megítélésére valamely tudományos kérdés megoldásának bemutatása alapján.

**A doktori művet háromféle formában lehet benyújtani:**

* **önállóan készített értekezés**,
* közlés alatt álló, vagy a kérelem benyújtása előtt, de legfeljebb 3 évvel korábban megjelent **önálló monográfia**,
* **rövid értekezés**, amelyben a kérelmező tömören foglalja össze önálló, valamely jól meghatározott tudományos kérdés megoldásával foglalkozó tudományos dolgozataiban megjelent eredményeit, mellékelve magukat a dolgozatokat.

**A rövid értekezés és a mellékeltek együtt képezik a doktori művet**. Rövid értekezést kiemelkedő teljesítményű pályázók készíthetnek. Ebben az esetben a pályázónak **legalább** **600 független WOS/Scopus hivatkozása** kell legyen a pályázó által megjelölt tudományszaknak megfelelő tudományos közleményeire, s ezen hivatkozások közül **legalább 300 érkezzen olyan dolgozatokra, amelyeket a pályázó első, utolsó vagy levelező szerzőként jegyez, és legalább a PhD fokozat megszerzése után megjelent 30 MTMT Q1 és Q2 eredeti tudományos dolgozata van, amelyek közül 14 esetében első, utolsó, és/vagy levelező szerzőnek kell lennie. Pályázó Scopus szerinti h-indexe minimum 20 legyen.**

Ha a doktori műben foglalt eredményeket a kérelmező másokkal együttműködve érte el, az eredményeket publikáló dolgozatok esetében a kérelmezőnek *Társszerzői nyilatkozat*ot kell csatolni a pályázathoz (3*. számú adatlap*). Oszthatatlan közös teljesítmény alapján, vagy ha a részesedés aránya nem tisztázott, a doktori cím nem ítélhető oda.

A kérelmezőnek doktori műve összefoglalóját („*téziseit”)* nyomtatott füzetben külön is be kell nyújtania.

Az Agrártudományi Osztály nem szabályozza szigorúan a füzet szerkezetét. Lehet a „PhD-tézisek” formája (bevezetés, módszer, eredmények, megbeszélés, irodalomjegyzék) vagy tömören a *tézispontok* olyan bevezetővel, amelyből kitűnik a tézisek eredetisége és jelentősége, Ki kell egészíteni a saját, a téziseket bizonyító publikációk jegyzékével.

## Mit kell a pályázónak benyújtania?

1. A doktori eljárás lefolytatása iránti kérelmet a web-es doktori rendszerben online kitöltendő ***1. számú adatlapon***.

2. Az egyetemi végzettséget igazoló oklevél másolatát.

3. A PhD- vagy azzal egyenértékű tudományos fokozat megszerzését igazoló oklevél másolatát, külföldön szerzett tudományos fokozat (PhD) esetén az oklevél közjegyző által hitelesített másolatát és hivatalos magyar nyelvű fordítását, továbbá, ha a honosítása megtörtént, az arról szóló okiratot.

4. A tudományos önéletrajzot.

5. Az általa készített doktori művet.

6. A doktori mű összefoglalóját *(téziseit)* tartalmazó füzetet.

7. A ***Tudományos munkásság összefoglalása***című ***2. számú adatlapot, valamint a Tudományos közéleti adatlap című 4. számú adatlapot*** a megadottak szerint.

8. A tudományos publikációira vonatkozó ***MTMT összefoglaló táblázatot***, mely tartalmazza a Magyar Tudományos Művek Tárában (MTMT) nyilvántartott közlemények és hivatkozások jegyzékét, publikációs jegyzéket és rövid/részletes hivatkozások jegyzékét is.

9. Mellékelendő publikációk: A pályázó csatolja a saját megítélése szerint **legfontosabbnak tartott öt, legalább Q1 és/vagy Q2 tudományos dolgozatának különlenyomatát** (elegendő elektronikus formában), amelyet a habitusvizsgáló szigorú bírálat alá vet az alábbi szempontok szerint: (1) kapcsolódnak-e ezek a dolgozatok a doktori értekezés témájához, (2) a szakterület vezető folyóirataiban kerültek-e közlésre ezek a munkák, (3) a pályázó milyen szerepet játszott az adott publikáció megszületésében (első, utolsó vagy levelező szerző-e).

10. A doktori munka eredményeit publikáló dolgozatok esetében ***Társszerzői nyilatkozatot (3. számú adatlap).***

11. Az eljárási díj befizetését igazoló iratot.

Ha a kérelem hiányos – nem felel meg a fentiekben felsorolt valamennyi követelménynek – az MTA Doktori Tanácsának Titkársága a kérelmet nem veszi át. Hiánypótlásra kizárólag az 2. és 3. pontokban megjelölt igazolások esetében van lehetőség. Ha e hiánypótlásra való felhívásnak a kérelmező a felhívás kézbesítésétől számított három hónapon belül nem tesz eleget, az eljárást meg kell szüntetni. E formai okból hozott megszüntető határozat nem akadálya annak, hogy a kérelmező bármikor új doktori eljárás lefolytatását kérje, azonban az új eljárás díját be kell fizetnie, a korábbiét pedig nem igényelheti vissza.

# A tudományos bizottságok speciális követelményrendszerei

**Bevezető megjegyzés**

A tudományos bizottságok előfeltételezik az MTA Doktori Szabályzatában, az MTA Agrártudományok Osztályának Ügyrendjében, valamint az osztály általános követelményrendszerében a pályázó tudományos formátumára, a tudományos műre és a tézisekre, a tudománymetriára és a tudományos közéleti tevékenységre vonatkozó általános követelményeket. Az alábbi pontok az ezen általános követelményeket kiegészítő, bizottság specifikus többletkövetelményeket tartalmazzák.

## Agrár-közgazdasági Tudományos Bizottság

Az Agrártudományok Osztály Agrár-közgazdasági Tudományos Bizottság illetékességi körébe tartozó doktori értekezés és habitusvizsgálati kérelem esetén a pályázónak az Agrártudományok Osztály tudománymetriai minimumkövetelményein felül az alábbi elvárásokat fogalmazza meg:

A pályázónak legyen legalább 3 db egyszerzős cikke, ebből

* legalább két db egyszerzős cikk az Agrár-közgazdasági Tudományos Bizottságlistáján szereplő folyóiratokban (idegen és magyar nyelvű)
* legalább egy db egyszerzős publikáció az alábbi speciális folyóiratokban (ha Q1 és/vagy, Q2, úgy az előírt 15 db cikk minimum követelményébe is beleszámít)

Agricultural Economics

European Review of Agricultural Economics

American Journal of Agricultural and Applied Economics

Studies in Agricultural Economics (SAE)

Journal of Agricultural Economics

British Food Journal

Food Control

## Agrár- és Bioműszaki Tudományos Bizottság

Az Agrár- és Bioműszaki Tudományos Bizottság érvényesnek tekinti az MTA Agrártudományok Osztálya tudománymetriai minimumkövetelményeit a kiegészítéssel:

A kandidátusi, illetve a PhD fokozat megszerzése utáni időszakra vonatkozóan legyen min. 25 (Wos/Scopus, illetve osztálylistás folyóiratban megjelent) publikációja.

A pályázó legyen iskolateremtő, a pályázónak legyen legalább 1 sikerrel védett doktorandusza (PhD) (1,0 vagy 0,5-0,5 témavezetés), és legalább két, országos TDK-n részt vett hallgatója.

A pályázónak legyen tárgyiasult szellemi terméke (mint pl. szabadalom, know-how, új technológia, műszaki megoldások stb.). A hasznosulást dokumentálni kell, és tételesen be kell mutatni, milyen bevétele keletkezett a pályázó intézményének ebből a munkából.

## Állatorvos-tudományi Bizottság

Jelen bizottsági javaslat az MTA Agrártudományok Osztálya aktualizált követelményrendszere alapján, annak részletes előírásaival összhangban, de azokat nem helyettesítve, az alábbi speciális, kiegészítő követelményeket határozza meg.

**I. Minimális formai követelmények**

**Közlemények**

1. A pályázó összes közleményének impakt faktora 20-40\*, mely értékhatár alsó minimuma a döntően alkalmazott (klinikai) jellegű kutatásra, felső minimuma pedig a döntően alaptudományi kutatásra vonatkozik (lásd: Értelmezések),
2. A kandidátusi vagy PhD értekezés beadását követő évtől Q1-es és Q2-es folyóiratban megjelent publikációk száma 15-20\*,
3. Ezek közül 7-10\* olyan közlemény, ahol a pályázó első, utolsó vagy levelező szerző,
4. A Tézispontok alapjául szolgáló közlemények felében a pályázó első, utolsó vagy levelező szerző.

**Idézettség**

1. WoS/Scopus adatbázisokból az MTMT-ben található összes független hivatkozás 300-400\*, ezek fele (150-200)\* olyan közleményekre hivatkozik, amelyeknek a pályázó első, utolsó vagy levelező szerző,
2. A kandidátusi vagy PhD értekezés beadását követő évtől megjelent publikációkra kapott hivatkozások száma 150-200\*, ezek legalább fele (75-100)\* olyan közleményekre hivatkozik, amelyeknek a pályázó első, utolsó vagy levelező szerzője,
3. A Hirsch index 12-14\*.

**Értelmezések**

* \*-gal megjelölt számok: A közlemények és az idézettség mutatói esetében a megadott alsó érték a túlnyomórészt klinikai (alkalmazott), a felső érték a túlnyomórészt alapkutatási értekezésekre vonatkozik.
* Szakterületi határok: A jelölt kutatásainak döntően alaptudományi vagy klinikai/alkalmazott tudományi jellegét (ill. a kettő közötti helyét) a doktori mű alapjául szolgáló közlemények vizsgálatával, a referensek véleménye alapján, az MTA Állatorvostudományi Bizottsága állapítja meg.
* A tudománymetriai értékeket előzetesen az Állatorvostudományi Egyetem Hutӱra Ferenc Könyvtár, Levéltár és Múzeum hitelesíti.

**II. A jelölt kiemelkedő egyéni tudományos teljesítményének tartalmi megítélése**

A formai követelményeken túl a referensi vélemény és a Bizottság a kiemelkedő egyéni tudományos teljesítményt és kutatói munkásságot, mint lényeges tartalmijegyet az MTA Doktori Szabályzata (D.Sz.) és az előírt mellékletek érdemi vizsgálata alapján értékeli, az alábbiak szem előtt tartásával:

* „tudományos szakterületének mértékadó hazai és nemzetközi körei előtt elismert, jelentős visszhangot kiváltó kiemelkedő tudományos kutatói munkásságot fejt ki;
* az általa művelt tudományágat és szakterületet a tudományos fokozat megszerzését követően jelentős eredeti tudományos eredménnyel gyarapította, amivel hozzájárult a tudomány továbbfejlődéséhez”; (D.Sz. 1§ (1) bekezdés f)-g) pont

**A tudományos teljesítmény megítélésének szempontjai**

1. A tudományos utánpótlás nevelésében elért, értékelhető eredmények, egyetemről vagy kutatóintézetből pályázó esetében legyen legalább egy végzett PhD hallgatója;
2. A kutatási eredmények hatása miben és milyen területen jelentkezett.
3. A jelölt tudományos közéleti megítélése, ilyen tevékenységének értékelése.
4. Mennyiben és mióta kötődik a pályázó munkássága az állatorvos-tudományhoz

**Megjegyzések**

1. Az MTA doktori eljárásában a Bizottság csak tudományos műveket vesz számításba, mérlegelve a művek terjedelmét és kiadóit is, ún. osztálylistás lapok elkülönítése nélkül.
2. A jelölt a tudományos közleményeinek listáját az egyes közlemények MTMT/Scimago Journal Rank besorolásának, IF-ának és WoS/Scopus/MTMT hivatkozásainak feltüntetésével, az egyéb publikációktól (összefoglaló, népszerűsítő cikkek) az MTA Agrártudományok Osztálya előírásai szerint, jól elkülönített módon és könnyen ellenőrizhető összegzésekkel kell elkészítenie, és saját eredményeit a Bizottság, valamint az Osztály számára bemutatnia.
3. Az előterjesztők és a Bizottság a fentieken túl az Osztály ügyrendje szerint a pályázó tudományos eredményeit, egyéni teljesítményét (D.Sz.: 3§. 5.), tudományos közéleti tevékenységét, a művek színvonalát, külföldi ismertségét, az utánpótlás nevelésében (doktori iskolákban, PhD képzésben) betöltött szerepét és a legjobb közleményeit értékelik.

**Az Állatorvostudományi Bizottság javasolt új speciális követelményrendszere (minimum értékek)**

|  |  |  |
| --- | --- | --- |
| **Tétel** | **ÁOTB (2024)** | |
|  | **Klinikai** | **Alapkutatás** |
| Összes független hivatkozás (Scopus/WoS) | 300 | 400 |
| Összes független hivatkozás első/utolsó/levelező szerző | 150 | 200 |
| Független hivatkozások PhD után | 150 | 200 |
| ezek közül első/utolsó/levelező szerző | 75 | 100 |
| Hirsch-index (Scopus) | 12 | 14 |
| Összes publikáció: IF (MTMT) | 20 | 40 |
| Összes publikáció: D1-Q1-Q2 | - | - |
| Összes D1-Q1-Q2 publikációból első/utolsó/levelező szerző | - | - |
| PhD utáni publikációk: IF | - | - |
| …….ezek közül első/utolsó/levelező szerző | - | - |
| PhD utáni publikációk: D1-Q1-Q2 (MTMT) | 15 | 20 |
| PhD utáni D1-Q1-Q2 publikációk: első/utolsó/levelező szerző (MTMT) | 7 | 10 |
| PhD-nevelés | 1\* | 1\* |
| A tézispontok alapjául szolgáló közleményekben első/utolsó/levelező szerző | 50% | 50% |

\*Egyetemről vagy kutatóintézetből pályázó esetében

## Állattudományi Bizottság

Az MTA Agrártudományok Osztály Állattudományi Bizottság illetékességi körébe tartozó doktori értekezés és habitusvizsgálati kérelem esetén a pályázónak az Agrártudományok Osztálya minimumkövetelményeit kiegészítve az alábbi elvárásokat fogalmazza meg:

***A tudományos közéletben való részvétel értékelése során kötelezően teljesítendő kritériumok:***

**Utánpótlásnevelés területen:**

1. minimálisan 1 (vagy 2x0,5) fokozatot szerzett PhD hallgató témavezetése/társ-témavezetése.

**A nemzetközi tudományos közéletben való részvétel értékelése a PhD. fokozat megszerzését követően az alábbiakban felsoroltak közül, melyből minimálisan kettőnek teljesülnie kell:**

1. nemzetközi tudományos szervezet tagja, tisztségviselője, vagy
2. részvétel nemzetközi kutatási pályázatban, vagy
3. nemzetközi tudományos rendezvényen szervező, bevezető előadás tartása, szekcióelnök, kerekasztal levezető elnök stb. vagy
4. Scopus listán szereplő folyóirat szerkesztő bizottságában tag/tag volt, vagy
5. bíráló feladatot látott el Scopus listán szereplő folyóiratban, vagy
6. invited scientist volt külföldi egyetemen/kutatóintézetben, vagy
7. külföldi postdoc fogadása minimálisan 3 hónap időtartamra vagy
8. nemzetközi tudományos/szakmai elismerés, díj, kitüntetés.

Ezen teljesítményt igazoló dokumentumokat a habitus vizsgálat során a habitusvizsgálatot végző véleményező bekérheti. **Ezen teljesítményt igazoló dokumentumokat a habitusvizsgálatot végző kérésére DT Titkárság illetékes szakreferense bekéri, és azt továbbítja a habitusvizsgáló részére**.

**Követelmények a doktori műre és a tézisekre vonatkozóan:**

**A Bizottság javaslatára rövid értekezést azon pályázók készíthetnek, akiknek teljesítménye megegyezik az Osztály általános, ezen értekezést taglaló előírásaival.**

**Publikációk esetében:**

Az Osztálylistás lapokban közölt publikációk esetében, az állattenyésztés szakterületén született MTA Doktori mű esetében minimális elvárás 1, kiemelt szerzőségű cikk megjelentetése az *Állattenyésztés és Takarmányozás* szakmai folyóiratban.

## Erdészeti Tudományos Bizottság

Az Agrártudományok Osztálya által az MTA Doktora tudományos címre pályázók részére meghatározott minimum követelményeket a bizottság következőkkel egészíti ki:

Amennyiben a pályázó az MTA Agrártudományok Osztálya által alapkövetelményként előírt valamennyi tudománymetriai értéket legalább 200 %-kal túlteljesítette, a Hirsch indexe legalább 20, ebben az esetben az Erdészeti Tudományos Bizottság a pályázó kiemelkedő tudományos értékű tanulmányait tartalmazó és azokat összefoglaló, logikailag egybefüggő munkáját MTA doktori értekezésként elfogadhatja (ú.n. rövid értekezés).

További elvárások a pályázóval szemben a teljes életműre és a szakterületére vonatkozóan:

* Legalább 5 magyar nyelvű, az MTA Agrártudományok Osztálya által elfogadott tudományos folyóiratok jegyzékében szereplő folyóiratban megjelent első vagy egyetlen szerzős szakcikke legyen.
* Legalább 2 magyar nyelvű, lektorált szakkönyvben megjelent első vagy egyetlen szerzős könyvfejezete legyen.
* Legalább 5 ismeretterjesztő közleménye legyen, amelyek között lehet idegen nyelvű is. Ezen közlemények esetében nemcsak a szűkebb szakterület vehető figyelembe, hanem a
* tágabban vett agrártudományi, természettudományi és műszaki szakterület (pl. Erdészeti Lapok, Nimród, Élet és Tudomány, Természet Világa).

A fenti elvárások esetében:

* 1 magyar nyelvű, az MTA Agrártudományok Osztálya által elfogadott tudományos folyóiratok jegyzékében szereplő folyóiratban megjelent első vagy egyetlen szerzős szakcikk kiváltható további 1 magyar nyelvű, lektorált szakkönyvben megjelent első vagy egyetlen szerzős könyvfejezettel.
* 2 ismeretterjesztő közlemény kiváltható további 1 magyar nyelvű, lektorált szakkönyvben megjelent első vagy egyetlen szerzős könyvfejezettel.
* 3 magyar nyelvű, az MTA Agrártudományok Osztálya által elfogadott tudományos folyóiratok jegyzékében szereplő folyóiratban megjelent első vagy egyetlen szerzős szakcikk kiváltható 1 magyar nyelvű, lektorált, első vagy egyetlen szerzős szak- vagy tankönyvvel.
* A Faanyagtudomány területén pályázóknál 4 ismeretterjesztő közlemény kiváltható további 2 magyar nyelvű, az MTA Agrártudományok Osztálya által elfogadott tudományos folyóiratok jegyzékében szereplő folyóiratban megjelent első vagy egyetlen szerzős szakcikkel vagy további 2 magyar nyelvű, lektorált szakkönyvben megjelent első vagy egyetlen szerzős könyvfejezettel.

## Kertészet- és Élelmiszer-tudományi Bizottság

Az Agrártudományok Osztálya által az MTA Doktora tudományos címre pályázók részére meghatározott minimum követelményeket a bizottság következőkkel egészíti ki:

Amennyiben a pályázó az MTA Agrártudományok Osztálya által alapkövetelményként előírt valamennyi tudománymetriai értéket legalább 200 %-kal túlteljesítette, a Hirsch indexe legalább 20, ebben az esetben az Kertészet- és Élelmiszertudomány Tudományos Bizottság pályázó kiemelkedő tudományos értékű tanulmányait tartalmazó és azokat összefoglaló, logikailag egybefüggő munkáját MTA doktori értekezésként elfogadhatja (ú.n. rövid értekezés).

A Tájépítészeti Albizottság pályázói esetében a tudományterületi sajátosságokat figyelembe véve:

* A habitusvizsgálat során beszámíthatók az elfogadott tervek, megvalósult tájépítészeti alkotások.
* Kiegészítő közleményként beszámítható a folyóiratok közé a 4D Tájépítészeti folyóiratban megjelent publikáció is.
* A hivatkozások számítása során beszámítható a tervekre, tájépítészeti alkotásokra való hivatkozások is.

## Mezőgazdasági Biotechnológiai Tudományos Bizottság

Az MTA Agrártudományok Osztály Mezőgazdasági Biotechnológia Tudományos Bizottság (MBTB) illetékességi körébe tartozó doktori értekezés és habitusvizsgálati kérelem esetén a pályázónak az Agrártudományok Osztálya minimumkövetelményeit kiegészítve az alábbi elvárásokat fogalmazza meg:

* Az előírt 15 Q1-Q2 minősítésű publikáció közül legalább három D1-es publikáció legyen.
* A 15 Q1 és Q2 publikáció közül legalább 7 esetében első, utolsó, és/vagy levelező szerzője, illetve ezek közül legalább 5 esetében levelező szerző legyen a jelölt.
* A pályázónak a teljes életművére vonatkozóan legyen ≥400 független WOS/Scopus hivatkozása a pályázó által megjelölt tudományszaknak megfelelő tudományos közleményeire, s ezen hivatkozások közül 150 érkezzen olyan dolgozatokra, amelyeket a pályázó első, utolsó vagy levelező szerzőként jegyez.
* A pályázó összesített impakt faktora minimum 40 legyen.
* Rövid értekezést azok a pályázók adhatnak be, akik elérik a bizottsági táblázatban megadott további speciális követelményeket: 30 Q1-Q2 minősítésű publikáció közül legalább 5 D1-es publikáció legyen, valamint legalább 20 Q1-Q2 minősítésű publikáció első, utolsó, és/vagy levelező szerzője legyen, összesített impakt faktor száma 60, Hirsch index: 20, valamint a pályázónak legalább 600 független WOS/Scopus hivatkozása kell legyen a pályázó által megjelölt tudományszaknak megfelelő tudományos közleményeire, s ezen hivatkozások közül legalább 300 érkezzen olyan dolgozatokra, amelyeket a pályázó első, utolsó vagy levelező szerzőként jegyez

*("Agrártudományok\_osztálya\_táblazatok\_habitus\_vizsgálathoz" táblázatban található a bizottság speciális követelményeit összefoglaló táblázat.)*

## Növénynemesítési Tudományos Bizottság

Az Agrártudományok Osztály Növénynemesítési Tudományos Bizottság illetékességi körébe tartozó doktori értekezés és habitusvizsgálati kérelem esetén a pályázónak az MTA Agrártudományok Osztálya tudománymetriai minimumkövetelményein felül az alábbi feltételeknek kell megfelelni:

1. A jelölt tudományos munkássága a növénynemesítéshez, vagy a növénynemesítéshez kapcsolódó társtudományok valamelyikéhez kell, hogy kötődjön.

2. A Növénynemesítési Tudományos Bizottság szakterületére való tekintettel élni kíván azzal a lehetőséggel, hogy az MTMT Q1 és Q2 folyóiratokban ≥15 megjelent (vagy elfogadott) közleményből összesen legfeljebb 5 kiváltható fajtákkal, illetve szabadalmakkal, melynek feltételeit az alábbiak szerint határozza meg. Meghatározó/vezető nemesítőként, illetve feltalálóként (az adott növényfajta, illetve szabadalom nemesítői, társfeltalálói között a legnagyobb százalékkal rendelkező személy) egy növényfajtával, illetve szabadalommal egy Q1, vagy Q2 folyóiratban megjelent első, utolsó, és/vagy levelező szerzőségű közlemény váltható ki. Ilyen módon maximum három első, utolsó, és/vagy levelező szerzőségű cikk váltható ki.

* Társnemesítő/társfeltaláló esetében az igazoló okiratban feltüntetett %-os aránya számolható el. Több fajta, illetve szabadalom létrehozójaként a társnemesítői/társfeltalálói arányai összeadhatók (pl.: 25%-os társfeltaláló 0,25 db szabadalmat jelent).
* A fajtaoltalomban részesült növényfajta csak egyszer számolható el.
* A jelölt nemesítői tevékenységét az államilag elismert vagy növényfajta-oltalomban részesített, a növényfajtáról kiállított hivatalos okirat másolatával kell igazolni, melyen neve nemesítőként, társnemesítőként, vagy feltalálóként, társfeltalálóként szerepel. Az okiratok másolatait csatolni kell a kérelemhez. A fajták elterjedtségét a pályázónak a növényfajra jellemző adatok megadásával (vetésterület nagysága, értékesített vetőmag, szaporítóanyag mennyisége stb.) kell dokumentálnia. Az eredményes nemesítői tevékenységet a fenti dokumentumok alapján a bizottság a habitusvizsgálat során állapítja meg.

3. A bizottság fontosnak tartja a magyar nyelv ápolását, valamint a kutatási, illetve innovációs eredmények széles körű megismertetését. Ennek érdekében az alábbiakat várja el a címre pályázóktól:

* A pályázó tudományos közleményei között legyen legalább 2 első szerzős magyar nyelvű lektorált tudományos folyóiratban megjelent cikke.
* A pályázónak legyen legalább 2 magyar nyelvű ismeretterjesztő közleménye.

## Növényvédelmi Tudományos Bizottság

Az MTA Agrártudományok Osztály Növényvédelmi Tudományos Bizottság illetékességi körébe tartozó doktori értekezés és habitusvizsgálati kérelem esetén a pályázónak az Agrártudományok Osztálya minimumkövetelményeit kiegészítve az alábbi elvárásokat fogalmazza meg:

* Az előírt 15 Q1-Q2 minősítésű publikáció külföldi folyóiratban megjelent/elfogadott dolgozat legyen, ezek közül három (PhD-védése után megjelent) dolgozatban pályázó első szerző legyen.
* Legyenek továbbá teljes terjedelmű dolgozatai az Acta Phytopathologica et Entomologica Hungarica c. folyóiratban.
* A jelölt vegyen részt a növényvédelem magyar szaknyelvének ápolásában, lektorált folyóiratban legyenek publikációi (pl. Növényvédelem, Magyar Gyomkutatás és Technológia), továbbá vegyen részt az ismeretterjesztésben.
* A jelölt dokumentáltan vegyen részt a tudományos utánpótlás nevelésében.
* A jelöltnek legyen dokumentált kapcsolata a gyakorlati növényvédelemmel.

## Talajtani, Vízgazdálkodási és NövénytermesztésiTudományos Bizottság

Az Agrártudományok Osztálya által az MTA Doktora tudományos címre pályázók részére meghatározott minimum követelményeket a bizottság a következőkkel egészíti ki:

A pályázónak legyen legalább 10, az MTA Agrártudományok Osztálya által elfogadott tudományos osztálylistás folyóiratban megjelent, magyar nyelvű közleménye.